AUTOR: E. Selmani DATUM I VREME: 30.09.2015. 07:00 - 30.09.2015. 22:02

Posle prekida u Beogradu izazvanog dronom sa zastavom takozvane velike Albanije, spremni smo bukvalno na sve u Elbasanu, tvrdi golman reprezentacije Srbije Vladimir Stojković!

Vladimir Stojković, Foto: Profimedia

Do gostovanja „orlova“ u Albaniji ostalo je osam dana, a čuvar mreže i jedan od najiskusnijih reprezentativaca kaže da je ekipa naoštrena za rat i tuču na „Elbasan areni“ jer, kako tvrdi, domaćini su svesni svojih igračkih mana i pokušaće na svaki mogući nefudbalski način da dođu do tri boda.

„Orlovi“ se plaše trovanja! Zbog svega što se dešavalo na prvom meču u Beogradu, Fudbalski savez Srbije odlučio je da u Albaniju povede svog kuvara kako bi sprečio da reprezentativci koje predvodi Radovan Ćurčić budu otrovani. Zadatak da brine o hrani u Elbasanu poveren je Velimiru Mitroviću, proverenom čoveku, koji je i ranije bio na putovanjima sa nacionalnim timom.

- Oni će ponovo pokušati na silu da nas dobiju jer su svesni da ne znaju i da na terenu ne mogu da nas pobede. Gledao sam njihov meč u Danskoj, sudarali su se glavama, ali su nekako iščupali bod. Bore se, imaju izražen patriotizam, ali i mi moramo da odgovorimo na sličan način. Srpskim patriotizmom - rekao je Stojković za „Alo!“.



Albanci su već krenuli u specijalni rat pred utakmicu. Počelo je hapšenjem Srbina sa dronom na granici (koji je samo pokušao da obavi svoj posao i pritom radio za turističku organizaciju Albanije), a nastavilo se provokacijama reprezentativca Andija Lile, koji je proslavljao gol dat Olimpijakosu veličajući veliku Albaniju.

Samo da se ne ponove scene iz prvog meča, Foto: Profimedia



- Daćemo sve od sebe da vratimo ono što nam je nepravedno oduzeto u Beogradu. Biće sigurno i nekih začkoljica u Elbasanu, ali smo sada spremniji i iskusniji zbog onog što se dešavalo na našem terenu. Biće svega. Tuče, seckanja igre, prekida, štipanja, udaranja, ali mi smo spremni. Ko izađe pametniji iz tog rata, pobediće na utakmici - istakao je Stojković.



Golman Makabija iz Haife nema dilemu da su Albanci spremni i za novi prekid, ukoliko im rezultat ne bude išao naruku.

- Ma ne bi me čudilo da puste dron, okače na njega srpsku zastavu i optuže nas da smo to mi uradili - kaže on.



Stojković žali zbog toga što „orlovi“ neće zadati poslednji udarac nadanjima Albanaca da će se plasirati na Evropsko prvenstvo u Francuskoj.

- Svi želimo da im pokvarimo planove, da ih dobijemo i da zbog toga ne odu na prvenstvo. Međutim, oni posle toga imaju i gostovanje Jermeniji. Praktično im je u dve utakmice dovoljan bod, pod uslovom da Danska ne pobedi Portugal - rekao je Stojković.